परन्तु आखिरकार प्रश्न उठता है कि क्या ये सिर्फ़ यहीं अमरीका में ये सब होता है ? नहीं ना ! सामाजिक पतन आज लगभग हर देश की सभ्यता का और बदलते हुए आधुनिक समाज का हिस्सा है। वर्तमान समाज की गंभीर सामाजिक व्याधि और संघर्ष से पृथ्वी का कोई भूखंड अछूता नहीं रहा। विश्व भर में कई दूषण फ़ैल चुके हैं। ऐड्स जैसे प्राणघातक रोग हर मुल्क को दीमक की तरह चाट कर खोखला कर रहे हैं। कोकेन लेती बिनब्याही माताओं के गर्भ में पडी संतान, जन्म से ही एड्स जैसी भीषण बीमारी का अभिशाप लेकर पैदा होती है। अशिक्षित व बेरोजगार प्रजा, विश्व के हर देश में है। बढ़ती हुई अरबों की आबादी, एकल अभिभावाक वाले परिवार उन में पनपती आगामी नस्ल, समलैंगिक जोड़े और तलाकशुदा, बहुल पति और पत्नियों से बसे घर परिवार, राजनेता और समाज सुधारकों के लिए गहन चिंता के विषय हैं। भूतपूर्व पति और भूतपूर्व पत्नी के रिश्तों में उलझते समाज व उनकी संतानें क्या आज सिर्फ़ अमरीकन समाज की पहचान हैं या ये दृश्य किसी भी मुल्क में अब आम हो चला है ?